Leo Ring

Leo Ring (s. 4. lokakuuta 2001 Helsinki) on suomalainen jääkiekkoilija, joka pelaa Mestis-joukkue Iisalmen Peli-Karhuissa. Hän on pelipaikaltaan keskushyökkääjä, mutta Ring osaa pelata myös laidassa.
Ura.
Ring on Karhu-Kissojen kasvatti. Hän siirtyi C-juniori-ikäisenä Helsingin IFK:hon. Kaudella 2016–2017 Ring oli C-nuorten SM-karsinnoissa tehoilla 13+21=34 joukkueen paras syöttäjä ja hän jakoi sisäisen pistepörssin voiton Daniel Mäkiahon kanssa. C-nuorten SM-sarjassa Ring oli HIFK:n paras pistemies ja maalintekijä tehoilla 16+16=32, kuten myös pudotuspeleissä tehoilla 5+3=8. Hän voitti C-nuorten Suomen-mestaruuden. Ring palkittiin sarjan herrasmiespelaajana Holger Granström -palkinnolla ja hänet valittiin toiseen tähdistökentälliseen. Kesken kauden 2017–2018 Ring palasi HIFK:sta kasvattajaseuraansa Karhu-Kissoihin pelaamaan B-nuorten SM-sarjaa. Hän oli joukkueen paras pistemies ja maalintekijä tehtyään 16 ottelussa tehot 14+11=25. 
Kesken kauden 2018–2019 Ring siirtyi Karhu-Kissoista Jokereiden B-nuoriin. Hän voitti ylemmän jatkosarjan pistepörssin ja palkittiin Matti Hagman -palkinnolla. Ring valittiin myös toiseen tähdistökentälliseen. Hän voitti kauden päätteeksi B-nuorten Suomen-mestaruuden. Kaudeksi 2019–2020 Ring siirtyi Rauman Lukon A-nuoriin. Hän oli tehoilla 16+20=36 joukkueen paras maalintekijä ja toiseksi paras pistemies Miro Markkulan jälkeen. Ring ei pelannut kaudella 2020–2021 U20 SM-sarjan pudotuspeleissä, mutta hän voitti kauden päätteeksi Suomen-mestaruuden.
Ring teki kesäkuussa 2021 2+1-vuotisen sopimuksen Mestis-joukkue Tuton kanssa. Hän pelasi alkukauden 2021–2022 kuitenkin pääasissa seuran U20-joukkueessa. Ring pelasi myös kaksi Mestis-ottelua, kunnes hänen sopimuksensa purettiin yhteisymmärryksessä marraskuussa. Kaksi päivää myöhemmin Ringin uutisoitiin siirtyvän jatkamaan Mestis-pelejään loppukauden kattavalla sopimuksella Heinolan Peliittoihin. Hän pelasi siellä tulokaskautensa aikana 30 runkosarjaottelua tehopistein 7+12=19 ja kymmenen karsintasarjan ottelua tehopistein 2+12=14.
Kaudeksi 2022–2023 Ring siirtyi vuoden mittaisella sopimuksella KeuPa HT:hen. Hänen kautensa jäi loukkaantumisen vuoksi hieman rikkonaiseksi ja Ring teki 40 runkosarjaottelussa 33 tehopistettä. Pudotuspeleissä hän teki kahdessa ottelussa tehot 2+3=5. Huhtikuussa 2023 Ring teki KeuPan kanssa vuoden mittaisen jatkosopimuksen.
Ring teki kaudella 2023–2024 KeuPassa 40 runkosarjaottelussa tehot 15+30=55, joilla hän johti koko Mestiksen pistepörssiä, kunnes siirtotakarajalla helmikuussa 2024 Ring siirtyi loppukaudeksi toiseen Mestis-joukkueeseen, Iisalmen Peli-Karhuihin. Hän teki siellä yhdeksässä runkosarjaottelussa tehot 5+5=10. Ring teki Mestiksen runkosarjassa yhteensä 49 ottelussa yhteensä 65 tehopistettä, joilla hän voitti pistepörssin. Ring palkittiin Jouni Rinne -palkinnolla ja hänet äänestettiin toiseen tähdistökentälliseen. Pudotuspeleissä Ring teki 14 ottelussa tehot 5+7=12. Hän voitti kauden päätteeksi Mestiksen mestaruuden. Mestis-pelaajat äänestivät Ringin sarjan parhaaksi pelaajaksi ja hänet palkittiin Kultaisella kiekolla.
Toukokuussa 2024 Ring teki vuoden mittaisen sopimuksen SM-liigajoukkue KalPan kanssa. Elokuussa seura lainasi hänet takaisin edellisen kauden seuraansa IPK:hon. Ring pelasi siellä alkukaudella 2024–2025 15 ottelua tehden 17 tehopistettä. Hän ei pelannut KalPassa otteluakaan, kunnes joulukuussa 2024 Ringin sopimus purettiin yhteisymmärryksessä ja seura tiedotti hänen samalla siirtyvän ulkomaille. Kaksi päivää myöhemmin Ringin uutisoitiin siirtyvän loppukauden kattavalla sopimuksella monikansallisen Erste Ligan unkarilaisjoukkue Ferencvárosiin. Hän teki miesten pääsarjadebyyttinsä 18. joulukuuta 2024 Dunaújvárosi Acélbikákia vastaan. Ring avasi maalitilinsä pääsarjatasolla kahdella osumalla 5. tammikuuta 2025 vieraissa romanialaista CSM Corona Brașovia vastaan. Hän sai myös kakkossyöttöpisteen Michael Keräsen tekemään ylivoimamaaliin. Hän pelasi Erste Ligassa kauden aikana 18 runkosarjaottelua tehopistein 5+9=14 ja neljä pudotuspeliottelua tehden kaksi syöttöpistettä. Ring pelasi myös Unkarin pääsarjan pudotuspeleissä viisi ottelua tehopistein 3+3=6.
Kaudeksi 2025–2026 Ring palasi vuoden mittaisella sopimuksella IPK:hon.
Pelityyli.
Ring on maininnut vahvuuksikseen kiekollisen pelin ja kiekonhallinnan. Kehityskohteekseen hän on maininnut puolustuspelaamisen. Ringin aiemman seuran KeuPa HT:n pelaajakoordinaattorina toiminut Taneli Maasalo kuvaili häntä seuraavasti toukokuussa 2022: